Beskylder deler av venstresiden for å «trumpifisere» debatten om Gaza-krigen
Espen Barth Eide mener deler av venstresiden bevisst forsøker å skape inntrykk i opinionen av at regjeringen ikke gjør noe for palestinerne i Gaza. – Det er farlig, sier han. Utenriksminister Espen Barth Eide (Ap) er sjelden oppbrakt, men nå er han det: – Jeg mener deler av venstresiden bevisst forsøker å skape et inntrykk av at regjeringen ikke gjør noen ting for palestinerne. Det er veldig feil. Og jeg mener det er farlig. Barth Eide mener deler av venstresiden opptrer uredelig i debatten om Norge skal boikotte Israel eller ikke. Et bredt flertall i Stortinget bestående av Ap, Sp, Høyre, Frp og KrF sa i forrige uke nei til nesten 40 ulike boikottforslag.  Rødt, SV og MDG – og delvis Venstre – sto bak forslagene. Bakteppet er Israels krigføring på Gazastripen etter Hamas-angrepene 7. oktober. Over 28.000 palestinere er drept, ifølge palestinske helsemyndigheter. I tillegg betegnes den humanitære situasjonen for over to millioner innesperrede palestinere som kritisk av FN. Mens flere hundre Palestina-aktivister og «Gjør mer»-kampanjen fylte Eidsvolls plass, fikk utenriksministeren det glatte lag inne i stortingssalen. Samtidig renner Instagram-feeden til Eide over av sjikanerende meldinger knyttet til Gaza-krigen, nesten uansett hvilket tema han poster om. Det samme gjelder for statsminister Jonas Gahr Støre. Da han nylig delte en glad-melding om barnebarna, rant det over for mange, bl.a. med beskyldninger om at han og regjeringen er medskyldig i barnedrap og folkemord. – Altså, det er helt fryktelig det som skjer på Gaza nå. Og jeg skjønner utrolig godt at folk blir veldig engasjert, sier Eide. Men han reagerer på at sentrale politikere i Rødt, SV og til dels MDG og Venstre, og mot det han mener er bedre vitende, fyrer opp dette engasjementet ved å angripe regjeringen for å gjøre for lite for palestinerne. – Og de gjør dette mens de vet at Norge ligger helt i front internasjonalt med tiltak, med å forlange våpenhvile og å påpeke folkerettsbrudd fra begge parter. Eide understreker at det er bred enighet i Stortinget om denne politikken, Frp unntatt. – Og så er jeg enig i at det bør gjøres mer. Så lenge krigen pågår, er det ikke gjort nok. Men: Norge gjør veldig mye. Og da blir det veldig feil at de samme partiene angriper oss for ikke å gjøre noe, bare fordi vi ikke stemmer på deres forslag om å boikotte Israel. – Rett og slett farlig Han sier dette treffer en opinion som naturlig nok er svært opprørt over lidelsene på Gaza og skaper et galt inntrykk. – Å kommunisere på en slik måte innebærer egentlig en trumpifisering av norsk politikk. Han sier han lenge fryktet for en polarisering i Norge rundt krigen i Gaza. Men han trodde usaklighetene skulle komme fra ytre høyre. – Og ytre høyre har virkelig prøvd, men ikke fått det til. Isteden kommer polariseringen fra venstresiden. Jeg mener det er uryddig. Det kan faktisk være litt farlig dette her. – Hva mener du med det? Tenker du på voldelige reaksjoner? – Det er bekymring for at det ligger en slik risiko her. Jeg er for eksempel bekymret for vår norske jødiske minoritet som opplever økt hets. – Så du maner egentlig til ansvarlighet fordi engasjementet i opinion er så sterk? – Ja, men så er det samtidig viktig å si at jeg ikke synes noen skal bli mindre engasjert for palestinernes sak. Men jeg forventer at stortingsrepresentanter og politiske partier har en ryddighet i hvordan de snakker om dette, og ikke bidrar til å skape motsetninger som ikke finnes. – Boikott har null effekt Utenriksministeren sier det samtidig er viktig for ham å understreke at folk ikke må slutte å være for boikott. – Mener du boikott er bra, så må du si det. Men å skape et inntrykk av at regjeringen ikke gjør noen ting, bare fordi den ikke støtter boikottforslagene dine – det mener jeg er farlig. Eide sier han når som helst tar en debatt om boikott. – Jeg har tatt feil før. Men her og nå er jeg overbevist om at det vi gjør er riktigere enn en boikott. En norsk boikott av Israel vil ikke endre Netanyahu-regjeringens prioriteringer. Jeg tror det vil ha 0,0 prosent effekt.

Han sier det likevel noen ganger kan være greit å gjøre noe som ikke har noen effekt – fordi det kan se bra ut. Men da må det ikke undergrave det andre du gjør. Eide er helt overbevist om at den eneste konsekvensen en norsk boikott vil få, er å kutte den kontakten Norge trenger med Israel, som er nødvendig for å finne en løsning for palestinerne. I tillegg til å plassere Norge helt på sidelinjen. – Og hvorfor vil ikke det være smart? spør utenriksministeren, og svarer selv: – Fordi vi nå har troverdighet i alle leirer. Så fort det kommer en våpenhvile – jeg håper den kommer om ti minutter, men det kan nok ta mer tid – så er det viktig at Norge kan fylle en slik rolle. Partene ønsker det: Palestina vil det. Israel vil det. USA vil det. EU vil det. De arabiske nabolandene vil det, sier han, og legger til: – Og til dette kommer at vi leder giverlandsgruppen for Palestina. Den kommer til å bli svært viktig når denne krigen er over. Og tro meg: Det er ingen kø for å ta over den rollen. – Dersom Norge skal utgjøre en forskjell for palestinerne, som å bidra til at det kommer mer humanitær hjelp til Gaza, at det skal bli en våpenhvile og at palestinske skatte- og tollinntekter skal komme palestinerne til gode, må vi ha en relasjon også til israelske myndigheter. – Du er ikke redd for at Norge har spilt seg ut på sidelinjen sett fra et israelsk ståsted, med Israel-kritiske synspunkter, og derfor ikke får noen sentral rolle når krigen er over? – Vi prøver å kalibrere dette med å være tydelige overfor alle parter. Det er også en av grunnene til at vi ikke vil lede an i en sanksjonskampanje mot Israel. Den palestinske selvstyremyndigheten har heller ikke bedt oss om å gjøre det. Det ville skade veldig mange av de prosessene vi er dypt inne i, og som jeg vet at ikke minst palestinerne ønsker at vi skal være inne i også fremover. SV: – Nå må han gi seg Ingrid Fiskaa, utenrikspolitisk talsperson i SV, sier at mye av dette har Eide sagt før. – Nå må han gi seg. Vi har gitt ros til regjeringen og Eide for det de faktisk har gjort. Vi har ikke kritisert regjeringen for ikke å ha gjort noe, men for ikke å gjøre nok. Israel kommer ikke til å lytte til strenge ord, vi må legge makt og sanksjoner bak kravene. Hun synes det er merkelig å sette sjikanerende meldinger og potensiell ekstremisme «i sammenheng med vår nøkterne politiske retorikk». – Og vårt ønske om mer politisk handling. Det vi sier og ønsker, står bare i samsvar med situasjonens alvor, sier Fiskaa.
Utenriksminister Espen Barth Eide mener deler av venstresiden bevisst forsøker å skape et feilaktig bilde av at regjeringen ikke hjelper palestinerne.  Han reagerer sterkt på at sentrale politikere, hovedsakelig fra venstresiden, anklager regjeringen for å gjøre for lite. Ifølge Barth Eide ligger Norge i front med tiltak og krever våpenhvile. Barth Eide synes det er farlig å gi et inntrykk av at regjeringen ikke gjør noe, bare fordi de ikke støtter forslag om boikott av Israel. Han mener en norsk boikott av Israel vil ha null effekt og kan skade Norges relasjon med Israel.